Aimee Mann

Aimee Elizabeth Mann (Richmond, AEB, 1960ko irailaren 8a- ) estatubatuar abeslari, kantautore eta aktorea da.

 Biografia 
Richmonden jaio zen eta ikasketak Boston hiriko Berklee College of Music akademian egin zituen.

 Hastapenetan taldeetako abeslari 
1980. hamarkadan estilo ugaritako hainbat taldetako abeslaria izan zen, The Young Snakes (post-punk), Ministry (metal) eta 'Til Tuesday (new wave). Azken honekin arrakasta izan zuen "Voices Carry" singleari esker eta MTV saria irabazi zuten artista debutarien atalean. 1990an taldea uztea erabaki zuen bakarkako bideari ekiteko eta taldea bera desegin zen.

 Bakarkako ibilbidea 
Aurreneko bakarkako diskoa Whatever izan zen eta I'm with Stupid bigarrena. Kritika onak izan bazituen ere salmentak txikiak izan ziren. Aimee Mann eta Geffen diskoetxearen artean konfliktoa sortu zen orduan. 

 Arrakasta 
1999an Magnolia filmaren soinubandan hartu zuen parte eta izendapenak izan zituen Jatorrizko abesti onenaren Oscar Sarietan ("Save Me") eta Emakumezko pop abeslari onenaren Grammy Sarietan. 2000an hirugarren diskoa prestatu zuen baina Geffen disketxeak ekoizteari uko egin zion eta Aimee Mannek bere kontu atera zuen. Arrakasta handia izan zuen eta salmentak ere oso onak izan ziren.

Hurrengo urtetan diska ugari atera ditu eta hainbat filme eta telesailetan agertu da aktore lanetan, batzuk aipatzearren The Big Lebowski, The West Wing eta Buffy the Vampire Slayer.

Dagoeneko bi Grammy Sari eskuratu ditu; 2006an The Forgotten Arm diskoak, diskoaren kutxaren diseinu onenaren saria jaso zuen eta 2018an Mental Illness diskoarekin folk album onenaren Grammy Saria lortu zuen. NPR irratiak 2006an jardunean dirauten 10 kantautore onenen zerrendan sartu zuen.

 Diskografia 
 Whatever (1993)
 I'm with Stupid (1995)
 Bachelor No. 2 (2000)
 Lost in Space (2002)
 The Forgotten Arm (2005)
 One More Drifter in the Snow (christmas album) (2006)
 @#%&*! Smilers (2008)
 Charmer (2012)
 Mental Illness (2017)
 Queens of the Summer Hotel (2021)

 Erreferentziak 

 Kanpo estekak 
  Aimee Mannen webgune ofiziala
  Aktorearen IMDBko fitxa irakurgai

Kategoria:Richmondarrak (Virginia)
Kategoria:Ameriketako Estatu Batuetako abeslariak
Kategoria:Ingelesezko abeslariak
Kategoria:1990eko hamarkadako abeslariak
Kategoria:2000ko hamarkadako abeslariak
Kategoria:2010eko hamarkadako abeslariak
Kategoria:2000ko hamarkadako abeslariak
Kategoria:Emakume abeslariak
Kategoria:Ameriketako Estatu Batuetako kantautoreak